Ja Jesús tok tzꞌakati ja caꞌiꞌ kꞌij rmal cꞌacꞌariꞌ xeꞌelel triꞌ,
xebe chic chipan ja departamento Galilea.
Arjaꞌ cꞌo jun tzij rbin chic chique juleꞌ winak,
quewaꞌ rbin chique riꞌ:
—Jun profeta xin Dios ma lokꞌ ta nnaꞌi cumal ja rach aj tinamit,
neꞌe.
Ja cꞌa tok xekaji kas quiꞌil rcꞌulic bani cumal ja raj Galilea.
Queriꞌ queban tre como quitzꞌaton chic nojel ja xuban ja Jesús pa Jerusalén chipan ja nmakꞌij pascua como ejeꞌeꞌ jun xepi chipan ja nmakꞌij.
Xekaj chic jutij chipan ja tinamit Caná ja cꞌo pa rcuenta Galilea ja bar xuban wiꞌ vino tre juleꞌ yaꞌ.
Cꞌo cꞌa jun oficial xin gobierno,
arjaꞌ aj Capernaum in cꞌo jun rcꞌajol yawaꞌ.
Ja cꞌa roficial tok xcꞌaxaj chi elnakto ja Jesús pa Judea in tok xcꞌaxaj chi cꞌo chic pa Galilea arjaꞌ be ruqꞌuin.
Ja tok xekaji ruqꞌuin ja Jesús quewaꞌ xbij tre riꞌ:
—Joꞌ paki jutzꞌit wqꞌuin,
jatzursaj paki jutzꞌit ja ncꞌajol,
xajalal majaꞌn ticami,
neꞌ tre.
—Ixix takaꞌan ni ma xquinenimaj ta wiꞌ ja maquita cꞌo juleꞌ milagro nban chewach,
neꞌxi rmal ja Jesús.
Pro ja roficial xbij chic jutij tre:
—Joꞌ paki jutzꞌit wqꞌuin,
ja ncꞌajol xajalal majaꞌn ticami,
neꞌ chic tre.
—Jat,
mchita camíc nuban ja racꞌajol,
ntzuri,
neꞌxi rmal ja Jesús.
Ja roficial xnimaj ja bix tre in be.
Kas rmajon bey tok xerucꞌul ja rmoso in bix tre cumal chi:
—Tzuri ja racꞌajol,
mchita camíc nuban,
neꞌxi.
—¿Nak hora xurkaj rwach pa sak?
neꞌ chique.
—Iwir a la una xin takakꞌij xpaxij riꞌ ja cꞌatan trij,
neꞌxi.
Ja tatixel bien chꞌobtaj rmal chi jariꞌ misma hora tok bix tre rmal ja Jesús chi mchita camíc nuban ja rcꞌajol in ntzuri.
Arjaꞌ más chi na yukeꞌ rucꞌuꞌx ruqꞌuin ja Jesús in ja recꞌo pa rochoch ejeꞌeꞌ yukeꞌ quecꞌuꞌx ruqꞌuin chakajaꞌ.
Quircꞌawaꞌ xuban ja Jesús tok xelpi chic ja pa Judea in tok xekaj chic pa Galilea,
ja cꞌawaꞌ rcab milagro xuban.